Izvor: Medija centar Beograd

Mitropolit crnogorsko-primorski Amfilohije izjavio je da se novac od priloga koje vernici ostavljaju u crnogorskim manastirima ne iznosi u Srbiju, već se koristi za obnovu manastira širom Crne Gore.

"Otkud bi se obnovilo 650 hramova u Crnoj Gori, sagradio hram u Podgorici, Baru… Ti koji to pričaju da iznosimo pare iz Crne Gore su ljudi koji samo kroz pare gledaju svet i lažu i boga i sebe i svoju savest i pljuju po svojim precima", rekao je mitropolit za Vijesti, prenosi RTCG.

Jedino što od priloga ima su, kako je rekao, ostroški manastiri.

"A neka pogledaju računicu ostroških manastira. Mi imamo tri kuhinje za sirotinju u Podgorici, Beranama i Cetinju. To finansira crkva, odnosno manastir Oštrog i neka pogledaju koliko sirotinje, naročito izbeglica izdržavamo. Sve što ima crkva daje za prognanike sa Kosova i Metohije i drugih krajeva i sirotinju crnogorsku”, rekao je on.

Objasnio je da pomažu i dve porodice iz Srbije. "Ne dajemo državi Srbiji, ona nama pomaže. Ministarsvo vera Srbije pomaže gradnju saborne crkve u Beranama i kad im zatražimo za obnovu manastira, pomaže i kad im zatražimo za obnovu manastira. Kada je Tadić bio predsednik od njega smo dobili 35.000 evra za obnovu manastira Beška", rekao je on.

Tvrdi i da ne mrzi pripadnike LGBT populacije i da nije homofob, već grehofob i da ne želi da prihvati da seksualna orijentacija nije bolest, jer kako kaže to ne prihvata nijedna religija.



"Zna se da je to bolest i ti koji imaju to znaju da je bolest. U božjim knjigama od Sodome i Gomore to je bolest. Boreći se protiv toga, ja ne mrzim te ljude. Niko njih više ne voli nego crkva božja i upravo iz ljubavi prema njima i brige za njih ona im kaže ono što je pravda božja i istina da ih spreči da idu bespućem", rekao je on.



